Die wêreld se duurste pynappel(Foto: Heligan) Pynappels is ŉ goeie bron van vitamien C, antioksidante en minerale. Dit is uitstekend vir mens se gesondheid – veral in die winter. Daar is egter ŉ variëteit wat baie gesog en baie duur is. Die Heligan-pynappel, vernoem na die tuin waar dit in Engeland se Cornwall-distrik gekweek word, kos sowat £1 000 (ongeveer R21 000) as mens die werk in berekening bring om dit te kweek, aldus ŉ BBC-berig. Dit duur ongeveer twee tot drie jaar voor die oes gereed is. Volgens ŉ webwerf vir die pynpappels is dit in 1819 na Brittanje gebring. Tuinboukundiges het gou besef die land se klimaat is nie geskik vir pynappels nie en moes toe spesiale houtpotte en bemesting vervaardig om die pynappels te kweek. ŉ Verwarmer word ook ingespan. “Pynappels is baie arbeidsintensief,” het ŉ woordvoerder van Heligan aan die BBC gesê. “As mens die werksure, vervoerkoste vir die bemesting, instandhouding van die potte en ander benodigdhede in ag neem, kos elke pynappel ons meer as £1 000. Nou dat ons die korrekte Victoriaanse tegnieke bemeester het, is dit ŉ lonende proses vir ons tuiniers en ons besoekers.” Aldus die Heligan-webwerf het koningin Elizabeth II destyds die tweede pynappel ontvang wat by die Victoriaanse kweekhuis gekweek is. Indien die vrugte op ŉ veiling verkoop word, sal elke pynappel byna R210 000 haal.